Elmagyarázta a külügy, miért megy külön-külön Észtországba Szijjártó és Simicskó
A Honvédelmi Minisztérium, valamint a Külgazdasági és Külügyminisztérium között jó és harmonikus az együttműködés, miniszteri és szakértői szinten is – írták.
Mind a honvédelmi, mind a külgazdasági és külügyminiszter önálló, már korábban egyeztetett programja kapcsán látogat Észtországba – magyarázta el a Külgazdasági és Külügyminisztérium a hvg.hu kérdésére azt az észt hírügynökségi értesülést, amely szerint Simicskó István és Szijjártó Péter csak külön-külön hajlandóak meglátogatni az országban állomásozó magyar katonákat.

Szijjártó gazdasági tárgyalásokat folytat Észtországban, és mellékprogramként látogatja meg a magyar katonákat, Simicskó István honvédelmi miniszter pedig az Észtországban rendezett V4 védelmi miniszteri találkozó apropóján találkozik a Magyar Honvédség Lövészszázad Harccsoport katonáival – közölték.

A Honvédelmi Minisztérium, valamint a Külgazdasági és Külügyminisztérium között jó és harmonikus az együttműködés, miniszteri és szakértői szinten is, a két minisztérium között semmiféle ellentét nincs. A miniszteri utazásokkal kapcsolatban az észt külügyminisztérium részéről megkeresés nem érkezett – tették hozzá.

Az észt állami hírügynökség értesülése szerint a közelmúltban bejelentkezett a magyar honvédelmi és külügyminiszter, hogy ezen a nyáron meglátogatná az országban állomásozó magyar csapatokat, de a magyar fél különös feltételt szabott: a két miniszter csak külön-külön látogat az országba – ezt az észt külügy nem cáfolta. A két miniszter látogatását végül szeptember 1-jére, illetve szeptember 6-8-ra szervezték le.

A magyar gyalogsági egység július elején érkezett az országba a visegrádi négyek megállapodása alapján három hónapra.
Észtország Simicskó István magyar katonák diplomácia Külgazdasági és Külügyminisztérium Szijjártó Péter